遷居
作者：洪炎
朝代：宋

paragraphs: 從宦三十載，故山凡幾歸。
昔歸尚有屋，再歸已傾欹。
今歸但喬木，竹落荆薪扉。
上爲鸛鳥都，下爲雞犬棲。
相彼東北隅，三畝以爲基。
積塊與運甓，實漥而培庳。
成茲道傍舍，空我橐中貲。
堂室敢即安，牖戶適所宜。
嘉樹三四株，當窗發華滋。
馨香入懷袖，似與遷徙期。
我今六十老，豈不知前非。
咨謀愚見拾，就列筋力微。
竊食奉祠祿，永負伐檀詩。
松楸幸在望，鄰曲不見遺。
葛巾隨里社，庶以保期頤。